答張子卿秀才
作者：梅堯臣
朝代：宋

paragraphs: 茫茫九土中，天網該時秀。
有鳳不收羅，有麟不獲狩。
賢豪爲咨嗟，都邑誦瓊琇。
而我當是時，欲見恨未遘。
忽過廣平居，遇子乃邂逅。
懷中二新篇，幸出洗昏瞀。
一美韓公子，一語南方寇。
鏗然青琅玕，交戛風雨驟。
輒用告衆多，亦未甚便售。
固知至珍物，不入市井貿。
昨朝驚扉鳴，始悟子來扣。
鉅編高貯襟，細卷仍函袖。
麻衣踏犀靴，再拜謹以授。
因之重感愴，世德實有舊。
文體古爲徒，家聲喜能又。
其間贊愚辭，愧累將恐詬。
摩拂李杜光，誠與日月鬭。
退之心伏降，安得此孤陋。
豈能造春榮，豈解易星宿。
一身猶寒饑，生未飽蔾豆。
高高河漢流，肯下借湔漱。
蟲魚儻無施，捉撮不乖繆。
聊此慰窮愁，文章終莫就。
庭前枯石榴，寒雀並清晝。
逍遥獨詠歌，寄翼與報酬。